  Майя Бывальцева 7 миллион 300 сюрс манет шыръязы Ижкарысь тӧрлыкъёс азбаръёсты тупатон вылын. Кар думалэн 8-тӥ сессияз со сярысь вераз Ижкарысь благоустройствоя но транспортъя управленилэн кивалтӥсез Сергей Кабанов. «Тырмымтэос сярысь ужкагазъёсты ми тол вакытэ дасямы. Нош куке подрядчик объектъёсы потӥз, со адӟиз ни, мар лэсьтыны кулэ», — валэктӥз Кабанов. Азбаръёсты тупатыны 2016-тӥ арын оглом 82 миллион манет висъязы. Карысь сюресъёсты тупатъян сярысь верано ке, 13 объектъёсын ужъёс йылпумъян пала вуэмын. Со, кылсярысь, Ухтомской, 6-тӥ Подлесной, Телегин, Союзной, Славянской шоссе ульчаос. Кабанов верамъя, тупатъян 1-тӥ куарусёнозь йылпумъямын луыны кулэ вал, но «куазь урод сэрен ужъёсты быдэстон дыр берлыгес выжтӥське». Ижкарысь ульчаосты тупатъяны сюресъёсъя фондысь 526 миллион манет вуиз (со пӧлысь 26 миллион манетэз — Ижкарлэн коньдэтысьтыз). Выльдэмын 530 сюрс квадрат метр сюресъёс. Тегъёс: Авто Ижкар Удмуртия сюресъёс тупатъянужъёс  